open-index/open-wikipedia-markdown huggingface dataset:
نوید ستاری

اصل ناں       نوید اقبال

قلمی ناں       نوید ؔ ستاری

ڄمݨ           1976ء 

تعلیم          میٹرک

پیشہ           صحافت

فون نمبر        0307 7655193

جاہ پتہ         چاہ ٻوہڑ والا علی پور روڈ مظفر ڳڑھ

نوید ستاری شاعر ابنِ شاعر ہن ، ہفت روزہ ’’صدائے مخدوم‘‘ دے بانی حضرت مخدوم غفور ستاری کوں کون نہیں ڄاݨدا ؟ آپ اردو تے سرائیکی دے ممتاز شاعر ہن۔نوید ستاری آپ دے چھوٹے فرزند ہن۔ نوید وی اردو تے سرائیکی ݙوہائیں زباناں وچ شاعری کریندے۔ نمونہ کلام حاضر ہے۔

### غزل
ایویں اپݨے خیالاں وچ مکان اپݨاں اسارا ہے

نہ ہمت ہے ، نہ دھرتی ہے ، نہ سلھاں ہن ، نہ گارا ہے

گھمر گھیری چھکیندی ہے زمانے دے سمندر دی

نہ کئی ٻیڑی نظردی ہے ،نہ کئی نیڑے کنارا ہے

ڳولیندا پُھل کوں رہ ویندے ، جتھاں ݙسدے ٹھکا تھیندے

کݙی ایں جاء ، کݙی اوں جاء اے دل کیجھاں اوارا ہے

جݙݨ دلبر نظردا نئیں میکوں کئی شئے وی نئیں ݙسدی

فلک تے چندر نئیں ݙسدا ، نہ ݙسدا کئی ستارا ہے

میں اپݨے دل دیوچ اوکوں نویدؔ ایجھاں وسا ٻیٹھاں

تصوّر وچ میکوں ہردم اوندا تھیندا نظارا ہے
عباس فانی

اصل ناں       غلام عباس

قلمی ناں       عباس فانی

ڄمݨ           1977ء 

تعلیم          مڈل

پیشہ           کارونگ

فون نمبر        0335 7667260

جاہ پتہ         نزد نواں لاری اݙا ڈیرہ غازیخان

### غزل
نَفس غلامی ساݙے اندر

ہر ہک خامی ساݙے اندر

جئیں توں قوماں غرق تھیاں ہن

عیب تمامی ساݙے اندر

جیکر آپ کوں آپ سُنڄاݨوں 

رومی ، جامی ساݙے اندر

کتھ دفناؤںاتنیاں یاداں

سوڑی سامی ساݙے اندر

کتھوں آندین اتلا ہنجھوں 

شیت سونامی ساݙے اندر

تیݙے شعر اِن ڳجھے فانیؔ

رنگ عوامی ساݙے اندر
مقبول ذکّی مقبول

اصل ناں       مقبول حسین

قلمی ناں       مقبول ذکّیؔ مقبول

ڄمݨ           1977ء 

تعلیم          پرائمری

پیشہ           سرکاری ملازمت

فون نمبر        0347 4581414

جاہ پتہ         وستی شمالی وارڈ نمبر8محلہ چھینہ والا منکیرہ ضلع بھکر

مقبول حسین ذکّی صاحب بنیادی طور تے مذہبی شاعر ہن، تے زیادہ تر اوہ حسینیت تے لکھدن ۔ ایں حوالے نال آپ دیاں ڈٖو شعری کتاباں وی چھپ چکیاں ہن۔پہلی کتاب’’ سجدہ‘‘ اسلامی سرائیکی شاعری تے مشتمل ہے ،تے ڈٖوجھی کتاب ’’منتہائے فکر‘‘اردو اسلامی شاعری تے مشتمل ہے۔ادبی حوالے نال آپ مختلف ادبی تنظیماں توں کئی ایوارڈز تے ’’ادب سرائے انٹر نیشنل لاہور‘‘توں گولڈ میڈل وی حاصل کر چکے ہن۔شخصیت دے حوالے نال وی مقبول ذکّی مقبول  صاحب صوم و صلوٰت دے پا بندہک خوش اخلاق ،ملݨسار تے یاریں دے یار بٖیلی ہن۔نمونہ کلام۔

### (1)غزل
سڄݨ دے سخن کوں بھلاوݨ تاں کوڑاے

بغیر اوندے کہیں نال الاوݨ تاں کوڑ اے

سدا وعدیاں تے میں پورا اُترداں

اے قرآن قسماں دا چاوݨ تاں کوڑاے

میں ڈٖیوے کوں بٖلدا ڈٖٹھا خوش تھیا ہاں

اے چانݨ ای رہوے بُٖجھاوݨ تاں کوڑ اے

غزل دے میں معیار کوں پورا کرݨے

فقط قافئے کوں نبھاوݨ تاں کوڑ اے

جیڑھا خواہ مخواہ ایویں ڳل ڳل تے رُسدے

اوکوں یارو ول ول مناوݨ تاں کوڑ اے
مصطفٰے سائل

اصل ناں       غلام مصطفٰے

قلمی ناں       مصطفٰے سائلؔ

جٖمنْ           1977ء 

تعلیم          بی اے

پیشہ           زراعت

فون نمبر        0345 0662289

جاہ پتہ         دائرہ دین پناہ تحصیل کوٹ ادو ضلع مظفر گٖڑھ

### غزل
ہائے ہائے ٹھگٖال چھوڑیئی

کر تاں کمال چھوڑیئی

دل کوں وندال کے چن

بٖہوں کجھ سکھال چھوڑیئی

کجھ نہ جواب ڈٖے کے

کر ہک سوال چھوڑیئی

مشکل مسائیں ملی ہئی

جاہ توں اُٹھال چھوڑیئی

ہانی سخا دے چرچے

سائلؔ کوں ٹال چھوڑیئی
سید مالک اُشتر

اصل ناں       ۔۔۔۔۔۔

قلمی ناں       مالک اُشتر

ڄمنْ           1978ء 

تعلیم          ایم اے

پیشہ           لیکچرار

فون نمبر        0333 3343572

جاہ پتہ         منگروٹھہ شرقی تحصیل تونسہ شریف

سید مالک اشتر دامان دی دھرتی دے قادرالکلام شاعر ہن، اردو تے سرائیکی ݙوہائیں زباناں وچ شاعری کریندن۔’’لہندی شام ‘‘ تے ’’ہاتھ ہمارے قلم ہوئے‘‘ آپ دے شعری مجموعے ہن۔شاعری دے نال نال اوہ ہک خوبصورت نثر نگار وی ہن۔انقلابی شاعر سرورؔ کربلائی تے غلام حُر خان کندانْی ہوراں دے فن تے شخصیت دے حوالے نال کتاباں لکھ چکے ہن۔اشتر سئیں دے حوالے نال معروف شاعر و ادیب جسارت خیالی لکھدن جو’’موصوف فیض احمد فیض سے بے حد متاثر نظر آتے ہیں ،ان کے ہاں انقلابی فکر کے ساتھ ساتھ لب و رخسار کی باتیں بھی ملتی ہیں۔وہ بھی رخسارپر غازہ اور صندلیں ، ہاتھوں پر حنا دیکھ کر مچلتے ہیں ، یہی وجہ ہے کہ وہ آذانِ ہجر کے بجائے وصل کی نماز پڑھنا پسند کرتے ہیں‘‘بہر حال سید مالک اشتر دا غزلیہ کلام حاضرِ خدمت ہے۔

### غزل
اندھارے اُجالے دا کئی ݙر وی کئے نی

فقیریں دا کئی مستقل گھر وی کئے نی

میں جیندا ہاں میکوں زمانہ سݙیندے

توڑے میݙے بُت تے میݙا سر وی کئے نی

کیویں لوک میکوں میݙا غم سُنْیندن

میں چپ ہاں میݙی اکھ ذرا تر وی کئے نی

او نفرت دے نیزے ہتھیں پاکے آ گٖئے

میݙے کول کئی پیار، پتھر وی کئے نی

تیݙی اکھ ، اشارے تے منظر بدلدن

میݙی اکھ دیاں پپلیاں برابر وی کئے نی

اساں اوندے ہیں کیویں آکھوں اے مالکؔ

اساکوں الاونْ دا کوئی پھر وی کئے نی
ملک عنصر اقبال حیدر

اصل ناں       عنصر اقبال

تخلص          حیدرؔ

جٖمنْ           1978ء 

تعلیم          بی یو ایم ایس

پیشہ           آرمی جاب

فون نمبر        0334 3141407

جاہ پتہ         وستی علو والی تحصیل پپلاں ضلع میاں والی

ملک عنصر اقبال حیدرؔ کوں حضرت فاروق روکھڑی دے شاگرد ہوونْ دا شرف حاصل ہے۔اوہ سرائیکی شاعری دیاں تقریبََا ساریاں صنفاں تے دسترس رکھدن ۔ اوہ اپنْے ذاتی شعری مجموعیاں ’’کردے ہنجھوں‘‘ تے’’ اوکھے پندھ‘‘توں علاوہ ڈٖوجھے شعراء دے وی کئی انتخاب چھاپ چکے ہن۔عنصر اقبال حیدر اپنْی مقامی ادبی تنظیم ’’منْ دریا‘‘ علو والی دے جنرل سیکرٹری ہن، جیڑھے جو اپنْی تنظیم دے زیرِ اہتمام اکثر ادبی محافل منعقد کیتی رکھدن۔عنصر اقبال حیدر ؔ ہک انتہائی متحرک تے محنتی تخلیق کار ہن۔نمونہ کلام حاضر ہے۔

### (1)غزل
محبت والیاں ریتاں نبھاونْ توں نہ ڈٖریا کر

کسے نوں اپنْے دل دیوچ وساونْ توں نہ ڈٖریا کر

جوانی چار ڈٖینہ دی ہئی اداواں نال لُٹّی رکھ

تے چُنری اپنْے دنداں وچ دباونْ توں نہ ڈٖریا کر

پوجاری حسن دے سارے تیڈٖے شاراں تے نچدے ہن

انہاندے دل نوں انگٖلیں تے نچاونْ توں نہ ڈٖریا کر

تیڈٖی مندری ، تیڈٖے چھلّے نشانی منگدے دل والے

اے مندری چھلے توں کہیں نوں پواونْ توں نہ ڈٖریا کر

بھلا مت ہئی اے حیدر ؔ دی وڈٖا کمزور دل ہوندائے

کسے ٹُٹے ہوئے دل نوں مناونْ توں نہ ڈٖریا کر

### (2)غزل
اکھ دا اوندا اشارہ نندراں اُڈٖا گٖیا ہے

ملیا نہیں دوبارہ نندراں اُڈٖا گٖیا ہے

زلفاں نوں ڈٖیکے جھٹکے نبضاں او جام رکھدائے

بندہ ہے بٖہوں پیارا نندراں اُڈٖا گٖیا ہے

چن چوڈٖویں دا جڈٖاں بدلاں چوں جھات پاوے

مکھ توں نقاب اتارا نندراں اُڈٖا گٖیا ہے

ڈٖینہ انتظار دیوچ راتاں وی جاگٖ کٹیاں

ہے انج وی جھٹ گزارا نندراں اُڈٖا گٖیا ہے

حیدرؔ حسن دے جٖال اچ ایجھے اُلجھ گٖیوسے

پھس کے وی پر نہ مارا نندراں اُڈٖا گٖیا ہے

٭٭٭
جوہر لنجواݨی

اصل ناں       اختیار احمد

قلمی ناں       جوہرؔ لنجواݨی

ڄمݨ           1978ء 

تعلیم          پرائمری

پیشہ           زمیندارہ

جاہ پتہ         وستی نم آلی ، عمر کوٹ روجھان، ضلع راجن پور

### (1)غزل
اے پاڳل دل توں دردیں دے کہیں کوں حال کیوں ݙیندیں

تیݙے اندر اے پلݨیں ہن توں چپ کر پال ، کیوں ݙیندیں

ملئے ݙکھ ݙات وچ ساکوں ، اساں صدمات وچ راہݨے

نوہی ݙیندا تاں سکھ نہ ݙے اے ݙکھ ہر سال کیوں ݙیندیں

تیکوں سدھ ہے ݙینہاں راتیں جو کالے کال وچ رہندوں

اڳے کیا کال کافی نئیں ، ولا ٻئے کال کیوں ݙیندیں

میکوں اڄ تئیں پرکھ نی تھئی زمانہ چال تیݙی دی

توں ٻلدیاں ٹھار ݙیندا ہیں توں وسمیاں ٻال کیوں ݙیندیں

توں عادل ہیں عدالت دا تاں وت انصاف کیتا کر

اساݙی ڳالھ سُݨ جوہرؔ ولا توں ٹال کیوں ݙیندیں
سیف اللہ بلوچ

اصل ناں       سیف اللہ

تخلص          محشرؔ

ڄمݨ           1978ء 

تعلیم          ایم اے ،ایم ایڈ

پیشہ           ٹیچر

فون نمبر        0304 1865920

جاہ پتہ         وستی فتح محمد والا تحصیل علی پور (مظفر ڳڑھ)

### (1)غزل
ہجر جیندے وی گھر ڳیا ہوسی

پیار اوندا سنور ڳیا ہوسی

لاش کھلدی پئی ہے دیوانے دے

کھلدیں کھلدیں گزر ڳیا ہوسی

بعد تیڈٖے اوں کنتے ونڄݨا ں ہا

ٻٖس او رو رو کے مر ڳیا ہوسی

خود کوں ڈٖیکھݨ دا شوق ڈھیر ہاسی

شیشہ ترٹا پئے ڈٖر ڳیا ہوسی

ایویں محشرؔ غزل نہیں تھیندی

پیریں توݨیں پگھر ڳیا ہوسی
محمد یار فریدی

اصل ناں       محمد یار

قلمی ناں       محمد یار فریدی

جٖمݨ           1978ء 

تعلیم          میٹرک

پیشہ           سیلز مین

فون نمبر        0300 6722365

جاہ پتہ         موضع ترنڈہ میر خان لیاقت پور ضلع رحیم یار خان

### غزل
میݙا سرکٹ تلّی تے رکھ ݙے کہیں الزام توں پہلے

تیکوں سجھ وانگوں یاد اَوساں میں ڈھلدی شام توں پہلے

اساں کہیں دے ستم سہ سہ تے ویکے وات آڳئے ہوں

خوشی تاں ہک وی نئیں ٹکری ، مگر آلام توں پہلے

میکوں منزل ڳولیندی ہئی ، میں خود منزل تے پُجٖدے ہوئیں

کݙاہیں ناکام نہ تھیندا ،دلِ ناکام توں پہلے

گناہ دی ڳالھ کیا کرݨی ،میݙا ایمان اے آہدے

میکوں زم زم پلا ساقی ، کہیں وی جام توں پہلے

بقاء ہے بٖس محبت کوں، فنا دی کئی حقیقت نئیں

فریدیؔ ڳالھ پختہ کر ، خیالِ خام توں پہلے

؎نواں وت میں جیوݨ دا پیا ڈھنگ کرینداں

میݙا ماضی میکوں نہ ول ول پکارے
نذر کوتاݨی

اصل ناں       نذر حسین

قلمی ناں       نذرؔ کوتانْی

جٖمنْ           1978ء

تعلیم          مڈل

پیشہ           محنت مزدوری

فون نمبر        0344 8133947

جاہ پتہ         وستی کوتانْی تحصیل تونسہ شریف

### غزل
سولی تے راہ ہووے پیا

دل باد شاہ ہووے پیا

میں دیر تئیں ڈٖیکھاں اوکوں

او دیر گاہ ہووے پیا

کندھیں کوں کن ہوون پئے

ککھیں کوں ساہ ہووے پیا

بھانویں سفر تھوڑا ہووے

راہ وچ پڑاہ ہووے پیا

عیسٰی کرے مرضی ودا

موسٰی گواہ ہووے پیا

کل کوں نذرؔ مرنْاں وی ہے

کجھ ساہ سُبھا ہووے پیا
علی محمد خاکی

اصل ناں       علی محمد

تخلص          خاکیؔ

ڄمݨ           1979ء 

تعلیم          میٹرک

پیشہ           ملازمت(ایئر فورس)

فون نمبر        0345 5838962

جاہ پتہ         محلہ بلوچاں والا ،گاؤں سَمند والا تحصیل و ضلع میاں والی

علی محمد خاکی دا تعلق بلوچ برادری نال ہے ، اوہ یارھاں اکتوبر 1979ء کوں جہان خان بلوچ دے گھر پیدا تھئے ۔ شاعری دے حوالے نال محمود ہاشمی تے ضیاء روکھڑی دے شاگرد ہن۔ نمونہ کلام حاضر ہے۔

### غزل
سڄݨ دی نظر وچ ملنگ تھی ڳئے ہاں

اساں وی کسے دی اُمنگ تھی ڳئے ہاں

اوندے ٻاجھ دنیا تے کئی شئے نی بھاندی

بغیر اوندے اساں بے سنگ تھی ڳئے ہاں

سجٖݨ تیݙی شہرت سُݨی سارے جڳ تے

جدوں تینوں پرکھا تاں دنگ تھی ڳئے ہاں

کھلو وی نی سڳدے تے ٻہہ وی نی سڳدے

ضعیفی توں ہُݨ اتنے تنگ تھی ڳئے ہاں

امیداں دی ٻیڑی جفاواں دا پاݨی

وفا واں توں ہُݨ بے اُمنگ تھی ڳئے ہاں
فاروق سکھاݨی

اصل ناں       فاروق احمد

قلمی ناں      فاروق سکھاݨی

ڄمݨ           1979ء

تعلیم           میٹرک

پیشہ            زمیندارہ

فون نمبر        0345 5004046

جاہ پتہ         ڈاکخانہ شیخ عمر تحصیل کوٹ ادو ضلع مظفرڳڑھ

### غزل
آسماں تے پِڑ نظردے چندر دا

روپ نواں پیا سنگردے چندر دا

نہر تے او دھاوݨی من بھاوݨی

کون ول قصہ وسردے چندر دا

اَو ستارو پھُل وچھاؤ راہ اُتیں

طور توں رستہ گزردے چندر دا

جاں ٹکردے میݙے چن کوں چندر تاں

چندر کوں چہرہ ٹکردے چندر دا

کون آہدے چندر اڄ پکڑیا کھڑے

اے تاں ٻس کجلہ وگھردے چندر دا

؎رات فاروق میں طور سڑدا ݙٹھے

بھانویں ہٹ پئے ولا یار پردہ تیݙا

٭٭٭
عبداللہ عامر دریشک

اصل ناں      عبداللہ عامر

قلمی ناں       عبداللہ عامر دریشک

ڄمݨ           1978ء 

تعلیم          میٹرک

پیشہ           زمیندارہ

فون نمبر        0333 7053333

جاہ پتہ         راجن پور شہر

شعری مجموعہ ’’مونجھا سفر‘‘ دے خالق عبداللہ عامر دریشک دا شمار ضلع راجن پور دے نمائندہ شاعراں وچ تھیندے۔آپ خدا داد صلاحیت دے حامل فطری شاعر ہن۔سرائیکی شاعری دیاں تقریبََا ساریاں صنفاں لکھدن ، تے ہر شعر اوزان دی ترکڑی توں تُل کے لہندے۔مجال اے جو کہیں شعر اچ جھول ہووے۔شخصیت دے حوالے نال وی عامر دریشک صاحب ہک خوش اخلاق ،ملݨسار تے فراغ دل انسان ہن۔ جتھوں تک آپدی غزل دا تعلق ہے تاں آپ غزل دے نفیس مزاج مطابق خوبصورت غزل لکھدن۔نمونہ کلام حاضر ہے۔

### غزل
توڑے اپݨے گھر وچ رہ ڳیوں

سارا وقت سفر وچ رہ ڳیوں

ݙردیں ݙردیں وقت گزاریئے

سدھ نی کیندے ݙر وچ رہ ڳیوں

روہی تھل دامان دے پاندھی 

پل پل جنگل جھر وچ رہ ڳیوں

سدھ نی کتنے سال گزر ڳئے

بھال تیݙی ہئی در وچ رہ ڳیوں

ازلوں جو اے دان تھیا ہے

ہکے شوق دے شر وچ رہ ڳیوں

عامر سچ الویندے رہ ڳیوں

جتناں خوف خطر وچ رہ ڳیوں
سلیم صابر گرماݨی

اصل ناں       سلیم صابر گرمانْی

قلمی ناں       سلیم صابرؔ

جٖمنْ           1978ء 

تعلیم          پرائمری

پیشہ           مزدوری(دوبئی)

فون نمبر        0305 2410313

جاہ پتہ         موضع لاڈن وستی گرمانْی ڈیرہ غازی خان

شاعری عطیہ خدا وندی ہے ،شاعر پیدائشی شاعر ہوندے یعنی شاعر جٖمدے بنْدا نہیں۔سلیم صابر ؔ ماشاء اللہ فطری شاعر ہے ، شاعری اوکوں ورثے وچ ملی ہے۔جڈٖاں جو آپ دیاں ڈٖو شعری کتاباں ’’ غلطی وڈٖی کتوسے‘‘ تے ’’بانگ‘‘ چھپ چکیاں ہن۔اجٖکل بٖالیں دا مستقبل سدھارنْ کیتے دوبئی کماندا پئے۔جتھوں تک سلیم صابرؔ دی غزل دا تعلق ہے تاں اوہ رواں بحراں وچ خوبصورت غزل لکھدے۔ نمونہ کلام حاضر ہے۔

### (1)غزل
ڈٖیکھ جُٖلدا فقر فقیریں دے

عیب آندن نظر فقیریں دے

بٖئے دی خاطر اے آپ مٹ ویندن

بٖئے تماشے نہ کر فقیریں دے

کہیں کوں کیا غرض ٹر کرائیں آوے

اُجٖڑے پُجٖڑے ہوئے گھر فقیریں دے

ظلمتیں دا حساب رکھ جُٖلدا

جئیں وی کیتے حشر فقیریں دے

وقت ہووی تاں دشت وچ آ ونجٖ

ڈٖیکھ وسدے شہر فقیریں دے

جھل کے پتھر اے رہ گٖئے صابرؔ

ڈٖیکھ سانول جگر فقیریں دے

### (2)غزل
پیار دا کوئی قصہ سنْایا اساں 

چندر چوڈٖی دا گھر وچ لہایا اساں

آپ اپنْے جنازے تے شامل اساں

آپ اپنْاں جنازہ پڑھایا اساں

بٖالیں وانگوں تیڈٖے غم کوں سانول اساں

اپنْی جھولی دیوچ بٖہہ کھڈٖایا اساں

ساڈٖے نک والی نتھ اوندے ہتھیں جو ہئی

ساکوں آکھیس جتھاں نچ ڈٖکھایا اساں

میڈٖا صابرؔ امیریں دے شہریں اندر

اپنْے بٖالیں کوں بُکھا سمایا اساں

؎بغیر نفرت دے کیا ملیا ہے

شہر وی ولسوں نہ ول تہاڈٖے

٭٭٭
ریاض باکھری

چوک باکھری آباد مظفر گڑھ اچ غلام عباس باکھری دے گھر 1979 ء اچ پیدا تھیوݨ آلے ریاض حسین المعروف ریاض باکھری انقلابی شاعری اچ ہِک وݙا ناں ہے۔ میٹرک تئیں تعلیم حاصل کیتی تے ول تجارت دا پیشہ اختیار کیتا۔ 1998ء اچ شاعری شروع کیتی ۔ سئیں صادق حسین صادق انہاں دے استاد ہِن ۔ سرائیکی مزاحمتی شاعری اچ آپ دا ٻہوں وݙا ناں ہے ، انقلابی کلام سݨا تے سٹیج اَتے مشاعرہ لُٹ گھندن ۔

اصل ناں       ریاض حسین

قلمی ناں       ریاضؔ باکھری

ڄمنْ           1979ء 

تعلیم          میٹرک

پیشہ           زمیندارہ

فون نمبر        0340 4298534

جاہ پتہ         باکھری ہاؤس چکر دری روڈ کوٹ ادو ضلع مظفر ڳڑھ

### (1)غزل
(نور شاہ مائنر)

آپ کوں آپ نہ رولو تساں

وقت نہ ڳالو ٻولو تساں

میں تاں بھڄ کے آساں یارو!

ڳالھ میئنر دی چولو تساں

ووٹ تاں وݙی طاقت رکھدے

طاقت اپݨی تولو تساں

نسلاں ساکوں معاف نی کرنْاں

اُٹھّو اکھیں کھولو تساں

سوٹا چاکے ہیڈ تونسے تئیں 

حق اولاد دا ڳولو تساں

؎نال دھرتی دے عشق ہے میکوں

عشق میݙے ، جناب تیݙا تاں نئیں

## '''حوالہ'''
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء
محمد عظیم حاذق

اصل ناں       محمد عظیم

تخلص          حاذقؔ

جٖمݨ           1980ء 

تعلیم          ایم اے (انگلش) ایم ایڈ

پیشہ           معلم

فون نمبر        0333 6180759

جاہ پتہ         وستی کورائی ڈاکخانہ محمد پور تحصیل جام پور ضلع راجن پور

ع۔ ہیں جان سارے جہان دی توں تے ناز تیݙا اُٹھیندا پیا ہاں

ایں مصرعے دا خالق عظیم حاذقؔ ضلع راجن پور دا اُبھردا ہویا نوجوان شاعر ہے، سرائیکی شاعری دیاں تقریبََا ساریاں صنفاں لکھدے’’نسخہئِ حاذق‘‘دے ناں نال 128صفحیاں تے مشتمل آپ دا ہک شعری مجموعہ وی چھپ چکا ہے ،اپݨے استاد مہاندرے شاعر گدا حسین راولؔ دی راہنمائی وچ مشقِ سخن جاری ہے ۔عظیم حاذقؔ دے شعر و شاعری وچ ترقی کرݨ دے امکانات روشن ہن ،جے مشقِ سخن ایویں جاری رہی تاں عظیم حاذقؔ دا شمار ٻہوں جلد ضلع راجن پور دے نمائندہ شاعراں وچ تھیسی۔انشاء اللہ۔ نمونہ کلام حاضر ہے۔

### (1)غزل
کئی مسئلہ من دے اندر تھی ڳیا ہے

ستم سک دا سمندر تھی ڳیا ہے

میݙے سنگ ہن در و دیوار مونجھے

میݙا گھر مونجھ دا گھر تھی ڳیا ہے

تیݙی چپ ایں پڑھائے پاک چہرہ

سبق او یاد ازبر تھی ڳیا ہے

کلہے دم وچ ایں پئے ڳئے شور یارو!

کہ چپ وی قہر دا شرتھی ڳیا ہے

ذرا حاذقؔ ہجر دے نیر روکو!

جو صحرا وی سمندر تھی ڳیا ہے

### (2)غزل
پیار دے ݙو پل آندیں آندیں

عمراں ڳئی ڈھل آندیں آندیں

ویندا تاں پئیں شوق دی سیدھ اچ

ساہ لڳدن ول آندیں آندیں

کیچ کتھاں ہے ، کݙاں اَوسیں

مر ڳئے ہیں تھل آندیں آندیں

ہنجوں تر پن پِڑ پتݨاں توں

دیر نہ تھئی چھل آندیں آندیں

مٹ ڳیوں حاذقؔ پر نہ آیا

خان بروچل آندیں آندیں

؎ہیں آپ حاکم حقیر دا توں حقیر حاذقؔ اسیر تیݙا

جو زلف تیݙی دی قید دیوچ سکون دے نال جیندا پیا ہے

٭٭٭
اظہر گورچانْی

اصل ناں       عبدالقادر

تخلص          اظہر گور چانْی

جٖمنْ           1980ء  

تعلیم          ایف اے

پیشہ           ذاتی کاروبار

فون نمبر        0334 6691990

جاہ پتہ         روجھان مزاری ضلع راجن پور

اظہر گورچانْی دا تعلق روجھان مزاری نال ہے ۔آپ استاذالشعراء حضرت فیض فقیر مرحوم دے فرزند ہن ، شاعری آپ کوں ورثے وچ ملی ہے۔سہ زبان شاعر ہن یعنی اردو سرائیکی تے بلوچی زبان اچ شاعری کریند ن توڑے جو آپدی مادری زبان بلوچی ہے لیکن اوہ سرائیکی وسیب اچ جٖمئے پلئے تے سرائیکی ماحول دا اثر قبول کیتا، تے اپنْے والدِ محترم دے نقشِ قدم تے چلدیں ہوئیں سرائیکی زبان کوں زیادہ اہمیت ڈٖتی۔تے اپنْے شعری اظہار دا ذریعہ وی زیادہ تر سرائیکی زبان کوں بنْایا۔جتھوں تک آپ دی غزل دا تعلق ہے تاں بٖہوں سوہنْی تے ستھری غزل لکھدن۔نمونہ کلام پیشِ خدمت ہے۔

### غزل
بے حد ہیں تیڈٖے پیار دے مشکور اساں لوک

پر تیڈٖے سوا لگٖدے ہیں بے نور اساں لوک

مئے پیندے ہیں ہکوار تیڈٖی اکھ کنوں کجھ دیر

تھی ویندے ہیں سو سال تاں مخمور اساں لوک

ول وی ساڈٖے ناں ہن پتھریں دے نناویں

ہر جرم توں رہندے ہیں توڑے دور اساں لوک

گھندا جو ہے کئی نام تیڈٖا قید قفس وچ

تھی دار تے وی ویندے ہیں مسرور اساں لوک

اظہرؔ تاں ہے چپ چاپ الیندا نہیں کجھ وی

ہیں اپنْے شہر دیوچ محصور اساں لوک
رمضان عاطف

اصل ناں       محمد رمضان

قلمی ناں       رمضان عاطفؔ

ڄمݨ           1980ء 

تعلیم          میٹرک

پیشہ           حکمت

جاہ پتہ         بھرمی چراغ شاہ تحصیل و ضلع بھکر

رمضان عاطفؔ ضلع بھکر دے نمائندہ شاعر ہن ، سرائیکی شاعری دیاں تقریبَََا ساریاں صنفاں لکھدن۔آپ دے چار شعری مجموعے ’’عاطف دے ݙوہڑے‘‘،’’ اکھ دا ماتم‘‘،’’ سچ دا سینہ‘‘ تے ’’ساہ دی موکھ‘‘ وی چھپ چکے ہن۔رمضان عاطف ؔ موزوں طبع فطری شاعر ہے ،جیڑھا نتری ہوئی زبان وچ خوبصورت لٻ ولہجے دی رواں شاعری کریندے ۔جتھوں تک آپ دی غزل دا تعلق ہے تاں چھوٹی بحر دی غزل لکھدے۔تے اپݨی غزل وچ سیاسی ، سماجی  تے معاشرتی مسائل شاعرانہ رنگ اچ وݙی ہنر مندی نال پیش کریندے۔نمونہ کلام حاضر ہے۔

### غزل

گنگی وستی دے ارمان گنگے ملئے

شہر تیݙے دے انسان گنگے ملئے

چپ چپاتی حیاتی نبھیندے ودن

ساکوں نسلیں دے اگٖوان گنگے ملئے

ریت رسماں توں جند وار ݙیندے جیڑھے

لوک ایجھیں وی نادان گنگے ملئے

خان سوہݨاں سلامت رہیں توں سدا

ساکوں توں، تیݙے امکان گنگے ملئے

اساں شاید ترقی تہوں نئیں کیتی

ساݙیاں سوچاں کوں سلطان گنگے ملئے
جمشید ناصر

اصل ناں       جمشید حسین

قلمی ناں       جمشید ناصرؔ

ڄمݨ           1980ء 

تعلیم          ایف ایس سی

پیشہ           دکانداری

فون نمبر        0333 9955988

جاہ پتہ         نوبل ٹاؤن ڈیرہ اسماعیل خان

شعری مجموعہ’’ ناد‘‘ دے خالق جمشید ناصر بارے تنویر زمان لکھدن جو ’’جمشید ناصرؔ ساغر صدیقی دی فقیری تے احسان دانش دی علمیت پسند ی رکھیندے ہن‘‘واقعی جمشید ناصر ڈیرہ اسماعیل خان دا علمیت پسندغزل گو شاعر ہے،چھوٹی بحر اچ خوبصورت غزل لکھدے۔نمونہ کلام حاضر ہے۔

### غزل
یار دی یاری چکّڑ ہے

ادھ نئیں ساری چکّڑ ہے

راز نہاں ہے

رب دا ناں ہے

بُت جو مٹی مٹی ہئی

دنیا داری چکّڑ ہے

دنیا کیا ہے

تتّی چھاں ہے

آندی واری بارش ہئی

ویندی واری چکّڑ ہے

اوندا وعدہ

چِٹّا کاں ہے

اکھ ہے پاݨی پاݨی تاں

مونجھ وی ساری چکّڑ ہے

پتھر سمجھئی

ساڈٖا ہاں ہے

چِٹّے اوندے بوچھݨ تے

سیپ کناری چکّڑ ہے

روٹی منگدے

آپ گراں ہے
ارشاد قائل

اصل ناں       ارشاد خان

قلمی ناں       ارشاد قائلؔ

جٖمنْ           1980ء 

تعلیم          ایم اے

پیشہ           ٹیچنگ

فون نمبر        0345 9889249

جاہ پتہ         گرہ رحمان تحصیل و ضلع ڈیرہ اسماعیل خان

### غزل
دل دے خاص کنارے کن گٖئے

ساڈٖے ڈھول پیارے کن گٖئے

جئیں تے چن ہئی ناز کریندا

اُس  دے ناز نیارے کن گٖئے

بخت جو ہئی تاں کول ہن ساڈٖے

یار پرانْے سارے کن گٖئے

ساہ دی بٖیڑی بُٖڈٖدی پئی اے

گٖولوں یار کنارے کن گٖئے

چٹھیاں لکھ لکھ چائی پھرداں

میکوں ڈٖس ہر کارے کن گٖئے

چن وی قائلؔ ڈٖسدا کائنی

اجٖ اسمان دے تارے کن گٖئے
صفدر علی پوری

اصل ناں       محمد صفدر

قلمی ناں       صفدر ؔعلی پوری

ڄمݨ           1980ء 

تعلیم          ایم اے

پیشہ           ٹیچنگ

فون نمبر        0308 2718171

جاہ پتہ         موضع مکول ہڈیر تحصیل علی پور ضلع مظفرڳڑھ

### (1)غزل
جی ݙکھیجے ہا مر ݙکھیجے ہا

ہجر تیݙا ہُنر ݙکھیجے ہا

رنگ بھلدے ویندن حیاتی دے

کوئی تتلی دا پر ݙکھیجے ہا

کھل ݙکھیجے ہا روندے چہرے تے

کھلدے چہرے تے ݙر ݙکھیجے ہا

وانگ ساجد دے شعر تھیون ہا

سوچ تیݙا سفر ݙکھیجے ہا

کلھا جنگل دو ہتھ کریندا ہا 

اڄ تاں رُل ڳئے دا گھر ݙکھیجے ہا

جیویں پتھر مزاج ہے صفدرؔ

خود کوں کر تے پتھر ݙکھیجے ہا
نذیر احمد نذر

اصل ناں       نذیر احمد

تخلص         نذرؔ

ڄمݨ           1980ء 

تعلیم          پرائمری

پیشہ           تعمیراتی مستری

فون نمبر        0305 7014543

جاہ پتہ         عباس نگر خان ٻیلہ تحصیل لیاقت پور ضلع رحیم یار خان

### غزل
میکوں دلبر وفا ݙیسیں؟

میݙے دل دا دوا ݙیسیں؟

ٻہوں مدّت دا ہاں پیاسہ

اکھیں دی مئے پلا ݙیسیں؟

لُٹی جاگیر نیناں دی

میکوں ڈھولݨ ولا ݙیسیں؟

تھیواں اکھیاں کنوں اولے

تاں کیا میکوں بھُلا ݙیسیں؟

جیکر ہوواں میں چن مونجھا

تاں ݙس مونجھاں مِٹا ݙیسیں؟

جیڑھی محفل دیوچ خوش ہیں

نذرؔ اوں وچ ملا ݙیسیں؟
اکبر قابل

اصل ناں       محمد اکبر

قلمی ناں       اکبر قابلؔ

ڄمݨ           1980ء 

فون نمبر        0301 3192138

جاہ پتہ         موضع ٹھیڑی بنگلہ تحصیل احمد پور شرقیہ ضلع بہاولپور

### (1)غزل
جو ہے میݙی جان دا دشمن اوہو تیݙا یار وے سانول

واہ وا تیݙا پیار وے سانول ،واہ وا تیݙا پیار وے سانول

کل میں اکھیں نال ݙٹھا ہے تیݙا فوٹو غیر دے رَلّے

ݙوہیں ناز نیاز اچ ہاوے منہ تے ہَن مسکار وے سانول

اُٹھدیں بٖہندیں اوندیاں نظراںغیر دی جھوک ݙے پھیرا پیندین

جیندی خاطر بُھل ٻیٹھا ہاں میں اپنْاں گھر بٖار وے سانول

میݙے سر تے ہتھ رکھ جانی قسماں چا توں آہدا ہانویں

تیݙا ہاں بٖس تیݙا رہساں، کر میݙا عتبار وے سانول

کوڑیاں قسماں ݙیکے میکوں ، غیراں نال وی پوری کیتی

تَیں جھاں قابلؔ میں نئیں ݙٹھا ایں جڳ تے فنکار وے سانول
فاروق فارس

اصل ناں       محمد فاروق

قلمی ناں       فاروق فارسؔ

جٖمنْ           1980ء 

تعلیم          ایف اے

پیشہ           حکمت

فون نمبر        0333 7295175

جاہ پتہ         محلہ جمن شاہ جام پور ضلع راجن پور

### غزلیہ اشعار
خوشیاں دی ہک رات ملی ہئی

لگٖدے کئی سوغات ملی ہئی

اوں حاتم دے در توں ساکوں

ہک واری خیرات ملی ہئی

فارسؔ جیندی گٖول ہئی ساکوں

سجدے وچ او ذات ملی ہئی
نذیر شجاع آبادی

اصل ناں       نذیر احمد

قلمی ناں       نذیر ؔ شجاع آبادی

ڄمݨ           1980ء 

تعلیم          پرائمری

فون نمبر        0342 7071221

جاہ پتہ         موضع ٹھٹھہ گھلواں ڈاکخانہ پیر والا تحصیل شجاع آباد

اَحٖ توں کجھ مُد پہلے جھوک کچاری ا چ ٻیٹھے ہاسے سئیں شاکر شجاع آبادی تے سئیں دلنور نور پوری وی ہن، میں آکھیا شاکر سئیں اے ݙسو جو تُساں تاں اپݨا بار وی اوکھا چئی ودو ،جیرھا نینگر اَمدے آکھدے میں شاکر شجاع آبادی دا شاگرد آں ۔ تُساں اتنے ڈھیر سارے شرگدیں دے بار کیویں چیندو ؟ شاکر سئیں آکھیا مونڈھے تے تاں نی چاوݨا ہوندا ‘ شاعری بارے تھُتھ مُتھ جو میں ڄاݨداں ݙسݨ ء ِچ کنجوسی نی کریندا ۔ اَحٖ شاکر سئیں دا شاگرد نذیر کملا، میݙے کول اپݨی کتاب بارے لکھواوݨ آئے تاں میں حیران رہ ڳیاں جو شاکر سئیں نذیر کملے کوں ’’ نذیر شجاع آبادی ‘‘ بݨا ݙتے تے اپݨے ہتھ نال لکھیے ہوئے دعائیں دے اکھر وی اینکوں دان کیتن ۔ اے وی ݙسی ونڄاں جو کملا نہ تاں نذیر دا تخلص اے تے نہ ایندا ’’ نِک ناں ‘‘ ۔ اصل ڳالھ اے ہے جو نذیر جھوک ا چ ٻہوں مُد توں امدے ، ایندے نال یاری اے ، پر گھاٹی یاری اے ،کھپیندا وی ڈھیر اے کہیں ویلھے تاں میں نک تئیں تھی وینداںتے تپ تے اینکوں آکھداں یار ڈھیر نہ کھپایا کر‘ پر چنڳا ایں ڳالھوں لڳدے جو اے نہ تاں آپ کوں لوکیندے تے نہ اپݨی غریبی کوں ، جݙاں آوے شاعری توں گھن تے سلہیں تھپݨ تئیں ساری غُزری وہاݨی سچائی نال گِٖݨ سݨویندے ، ڳالھیں وچ ڈِٖنگ یا ول پھیر نی ہوندا، سرائیکی ماء ٻولی تے سرائیکی شاعری نال پاڳلیں آلی کار پیار کریندے ، ایندے انہائیں عادتیں توں میں اینکوں پیار توں ’’ کملا ‘‘ آکھداں ، اے وی آکھدے ’’ کملا کملا لوک اکھیندن ، تئیں اکھوایا اے ‘‘۔

شاکر شجاع آبادی سئیں نال انہاندے شرگدیں دیاں ڳالھیں کریندے ٻیٹھے ہاسے ، دلنور نور پوری سئیں کن لا تے سݨدے ٻیٹھے ہن ، دلنور سئیں توں میں پُچھیا جو تُساں نویں شاعریں دا کلام چھپویندو ، نویں لکھݨ آلئیں وچوں ڈھیر شاعریں دا کلام بے وزن ، بے چس تے پھوڳ آلی کار سوچ توں خالی ہوندے ، کیا تہاݙے ایں کم نال سرائیکی شاعری دازیان نی تھیندا ؟ دلنور سئیں آکھیا جو پہلی ڳالھ تاں اے ہے جو ہر شاعر شاکر شجاع آبادی ، احمد خان طارق یا امان اللہ ارشد نی ہوندا، کوئی کسا یا ماٹھا، اونکوں تساں اے تاں نی آکھ سڳدے جو او شاعر کینھی ، اساں ہیں سانگے ہر شاعر دا کلام چھپویندوں جو سرائیکی کلام ہتھیکا تھیوے ، او کلام لوکیں تئیں پُڄے ، اوندی شاعری اوندی پچھاݨ بݨے ،اوندی شاعری بارے ڳالھیں تھیون تے ول او اپݨا دڳ بݨا تے اڳوں ٹُرے۔ٻئی ڳالھ اے ہے جو گودڑی ا چوں لعل وی نکل امدن ۔جیرھے اڄ وݙے ناں ا ن ، اے وی تاںکل ایویں ہن۔

نذیر شجاع آبادی مٹی اچ کم کریندے ، سلھاں تپھیندے ، نت مٹی نال مٹی تھیا راہندے ۔ ایں سانگے اونکوں اپݨی مٹی نال محبت اے ۔ ایجھے لوک عظیم ہوندن ، جنہائیں کوں اپݨی مٹی تے اپݨے وسیب نال محبت اے۔ اساݙے شاعر تے اساݙی لکھاریں دی پہلی صفت مٹی نال محبت اے ، نذیر شجاع آبادی دا وی مٹی نال محبت پہلا حوالہ ہے ۔

## '''حوالہ'''
·        معروف سرائیکی دانشور سئیں ظہور دھریجہ دی کتاب سرائیکی قلم قبلیہ وچوں چوݨ
خوشبخت ؔ علی پوری

اصل ناں       محمد آصف

قلمی ناں       خوشبختؔ علی پوری

جٖمنْ           1981ء 

تعلیم          ایم اے ،بی ایڈ

پیشہ           معلم

جاہ پتہ         محلہ قاضیاں وارڈ نمبر11علی پور ضلع مظفر ڳڑھ

خوشبختؔ علی پور دا نمائندہ شاعر ہے ، سرائیکی شاعری دے میدان اچ بٖہوں تکھی رفتار نال با مقصد با معنی ، موزوں تے رواں شاعری کریندا پئے۔نمونہ کلام حاضر ہے۔

### غزل
زندگی دو تانگھدے ایڈٖو قضا دو ڈٖیکھدے

لا دوا ہک شخص ہے دستِ دوا دو ڈٖیکھدے

ابنِ قاسم ہُنْ تیڈٖی کائنی ضرورت نندر کوں

ہُنْ تاں میڈٖا پتر وی میڈٖی ردا دو ڈٖیکھدے

او مسیحائی کریسی کیا کہیں دے درد دی

نبض ڈٖہدیں ہوئیں جیڑھا ہتھ دی حنا دو ڈٖیکھدے

اے تاں فطرت دا تقاضا ہے جو بندہ بھؤڑ دے

وقت آونْ تے خدایا نا خدا دو ڈٖیکھدے

جیویں میں خوشبختؔ کہیں دے نقشِ پا کوں ڈٖیکھداں

اے یقین اے او وی میڈٖی ہر ادا دو ڈٖیکھدے
عارف فریدی

اصل ناں       محمد عارف 

قلمی ناں       عارف فریدی

ڄمݨ           1980ء 

تعلیم          پرائمری

پیشہ           زمیندارہ

فون نمبر        0300 6843391

جاہ پتہ         موضع بھوراٹہ خیر پور ٹامیوالی ضلع بہاول پور

### (1)غزل
پُڄے حاکم کوں درداں دی دھاں کہیں طرحاں

تھیوے ݙکھیاں کوں حاصل اماں کہیں طرحاں

اے ہے خواہش غریباں دے ہر بٖال دی

رڄ تے ملے ہا ساکوں گراں کہیں طرحاں

بے خبر گھاٹی نندر اچ میں سُتّا ریہم

یار چھک گھدی سر تلوں بٖانہہ کہیں طرحاں

پندھ دُھپ دا مکاوے ہا قسمت کݙی

ݙیکھ گھناں ہا سکھاں دی چھاں کہیں طرحاں

جھٹ دا جھٹ بے وفا سُݨ گھنے ہا میݙی

حال دل دا کراں ہا بیاں کہیں طرحاں

سدھا رستہ چا لاوے ہا عارفؔ کوئی

ساکوں آ ویندا جیوݨ دا ݙاں کہیں طرحاں
ہدایت اللہ محمود

اصل ناں       ہدایت اللہ

قلمی ناں       ہدایت اللہ محمودؔ

جٖمݨ           1980ء 

تعلیم          میٹرک

پیشہ           محنت مزدوری

فون نمبر        0343 6515114

جاہ پتہ         وستی کوہر وہوا تحصیل تونسہ شریف

### (1)غزل
خواہ مخواہ جھیڑا تے شر منڈھ لا کنوں

ول تیݙے نکھڑݨ دا ݙر منڈھ لاکنوں

ݙیکھ لا غرضی میݙے صیّاد دی

او ودا ہے بے خبر منڈھ لا کنوں

اکھ پُساوے جسم نت مزدور دا

ہنجھ کنوں دامن ہے تر منڈھ لا کنوں

ساہ سنیہاآدمی لو موت دا

زندگی کیتے سفر منڈھ لا کنوں

گھر دے ہوندیں شہر وچ محمود ؔکیوں

لوک رہندن در بدر منڈھ لا کنوں

؎کچّے گھر دی ہر شئے کچّی ساہ وی کچّا گھڑا

کچّی شئے تے کیوں محموداؔ ایݙا ماݨ کریندیں
اظہر کلیانْی

اصل ناں       اظہر حسین

قلمی ناں       اظہر کلیانْی

جٖمنْ           1981ء 

تعلیم          ایم فِل

پیشہ           ٹیچنگ

فون نمبر        0345 7276012

جاہ پتہ         قصبہ کالا تحصیل و ضلع ڈیرہ غازی خان

شعری مجموعہ’’ وسوں نال وساخ‘‘دے خالق اظہر کلیانْی منفرد لبٖ و لہجے دے، نویں طرز دے غزل گو شاعر ہن ۔ ایں توں پہلے آپ دی ہک کتاب ’’در اَگٖوں کچنال‘‘ وی چھپ چکی ہے ،جیڑھی صرف نظماں تے مشتمل ہے۔جڈٖاں جو ایہ کتاب ’’وسوں نال وساخ‘‘ وچ چھڑیاں غزلاں ہن۔مگر ساری کتاب اچ اکثر غزلاں چار چار اشعار دیاں ہن ، حالانکہ غزل کم از کم 5اشعار دی ہوونْی چاہیدی ہے۔بہر حال اظہرؔ کلیانیْٰ دی غزل اپنْے سرائیکی وسیب ، اپنْی ماء دھرتی ، اپنْی ماء بٖولی تے اپنْے کلچر دی ترجمان ہے۔

### (1)غزل
پانْ پڑوپی تھیسی جڈٖاں ٹوپا پائی ونجٖ تھیسی

اوں ڈٖینہ خلقت ہک ڈٖوجھے دی حق ہمسائی ونجٖ تھیسی

دریا جڈٖاں ریت اپنْی کوں چھوڑ کے ویسی جانی

پچھلی سونہہ وچ لانْے تھیسن ساوی لائی ونجٖ تھیسی

اسّاں جیکوں نکّے لا توں پُھل دے وانگے رکھیا

کیڑھی سُدھ ہئی وڈٖے لا او ڈھول سپائی ونجٖ تھیسی

پیریں کولوں بٖوڈٖیاں تانْی جئیں ساکوں سنگھرایا 

ہک سڈٖویسی موچی اتھاں ڈٖوجھا نائی ونجٖ تھیسی

اوئیں تاں اے لاتھیں لاتھیں پِھٹ سگٖدا  ہے اظہرؔ

جیکر بھاہ تے کاڑھی رکھیس کھیر ملائی ونجٖ تھیسی

### (2)غزل
جیونْ ساکوں سانبھی رکھئے بھانویں گٖالئے ساکوں

اکھ اپنْی تاں اپنْے رستے آپ ڈٖکھالئے ساکوں

تن اپنْے دی ہبّٖک پچھوں کٹھے تھی گٖئے ہاسے

من اپنْے دی کندھی اُتیں عشق اگھالئے ساکوں

سرمی ککّر پُھل چا ورتن پیلی دُھپ دے اگٖوں

رات اندھاری تارے گھن کیں آن سنبھالئے ساکوں

ہک ڈٖوجھے دے سامنْے اَئے تاں روشن تھی گٖئے کوٹھا

ڈٖیوے کوں تاں بٖالئے اساں ڈٖیوے بٖالئے ساکوں

ڈٖاکھنْی دیوچ بٖہوں ڈٖیہاڑے اوکھئے تھئے ہیں اظہرؔ

ڈٖکھیں دیوچ جوگٖی تھیونْ جوگٖ سکھالئے ساکوں
ساحر جلال پوری

اصل ناں       اسماعیل ذبیح اللہ

قلمی ناں      ساحر جلال پوری

ڄمݨ           1981ء

تعلیم           ایم اے (اردو)

پیشہ            درس و تدریس

فون نمبر        0300 8863884

جاہ پتہ         زکریا ٹاؤن ملتان

ساحر جلال پوری دا اصل تعلق موضع عمر پور ،جلال پور پیر والا نال ہے ۔ فی الحال اوہ ملازمت دے سلسلے وچ ملتان رہندے پئین ۔ ساحر کوں شعر و شاعری دا شوق کالج دے زمانے توں تھیا ۔جݙاں جو انہاں ملتان دے معروف شاعر و ادیب تے افسانہ نگار حضرت نور احمد غازی (مرحوم ) دی شاگردی اختیار کیتی ۔ شاعری دے نال نال مطالعہ تے مضمون نویسی ساحر دے دلچسپ مشاغل ہن ۔ نمونہ کلام۔

### غزل
اتھاں دل لڳی دی اجازت تاں کائنی

محبت ہے جذبہ تجارت تاں کائنی

ݙکھاں کوں بھلاوݨ دی خاطر میں پینداں

شراباں دے پیوݨ دی عادت تاں کائنی

گزردن ݙیہاڑے بڑی مشکلاں وچ

اے زخمی ہے دل میکوں راحت تاں کائنی

محبت بھرے میݙے دل کوں تَیں تروڑا

تیݙی سنگ دلی ہے شرافت تاں کائنی

میں قربان ساحرؔ کراں زندگی کوں

محبت ہے میݙی عبادت تاں کائنی
سید محسن سلطان بخاری

اصل ناں       سید محسن سلطان بخاری

تخلص          سلطانؔ

ڄمݨ           1981ء 

تعلیم          میٹرک

پیشہ           الیکٹریشن

فون نمبر        0331 7060102

جاہ پتہ         بلاک نمبر 47فوارہ چوک ڈی جی خان، دیرہ غازی خاں

### غزل
تسے تھل دا منظر میں آں

رکھدا دریا اندر میں آں

گٖولیں لکھاں گوہر ملسن

پھولیں تار سمندر میں آں

میں ریشم توں ودھ کے ریشم

جگٖ دی اکھ اچ پتھر میں آں

جیڑھے میکوں ہینْاں آہدن

انہاں کیتے وزبر میں آں

میں ہاں کہیں دے من اچ وسدا

جگٖ تے بیشک بے گھر میں آں

میں سلطان ہاں بندہ رب دا

خیر وی میں ، تے شر میں آں
صابر عطاء

اصل ناں       اللہ وسایا

قلمی ناں       صابرؔ عطاء

ڄمݨ           1982ء

تعلیم           بی اے

پیشہ           صحافت

فون نمبر        0300 8762327

جاہ پتہ         چوک اعظم ضلع لیہ

صابرؔ عطاء سرائیکی ، پنجابی تے اردو دے سہ زبان شاعر ہن ۔ آپ دے بے شمار گیت مختلف گلو کار ڳا چکے ہن۔ جݙاں جو صابرؔ عطاء دیاں سرائیکی غزلاں تے نظماں تے مشتمل شعری مجموعہ’’ جوڳی پہلے منتر سمجھے‘‘دے پنج ایڈیشن چھپ چکے ہن۔تے ایوں اخبارات اچ چھپݨ آلے اہم ادبی شخصیات دے انٹر ویوز جیڑھے صابرؔ عطاء نے کیتے ہَن انہاں تے مشتمل کتاب ’’ملاقاتیں اور باتیں ‘‘ وی شائع تھی ڳئی ہے۔صابرؔ عطاء اپݨیاں ادبی تے صحافتی خدمات دے اعتراف اچ درجناں ایوارڈز وی حاصل کر چکے ہن۔آپ ادبی ، ثقافتی تے سماجی تنظیم’’سانول سنگت‘‘ لیہ یونٹ دے صدر ہن، جیندے زیرِ اہتمام اوہ تھل دی دھرتی تے بے شمار تقریبات کرا چکے ہن۔اڄکل لیہ وچ روز نامہ ایکس پریس تے روزنامہ خبریں واسطے اپݨے فرائض سر انجام ݙیندے پئین۔جتھوں تک صابرؔ صاحب دی شاعری دا تعلق ہے تاں آپ خوبصورت ، معیاری تے شعری پیمانیاں تے پوری اُترݨ آلی رواں شاعری کریندن۔ نمونہ کلام۔

### (1)غزل
سچے دور اچ کوڑ کہانی کیویں لکھاں

آپ ݙسا میں خون کوں پاݨی کیویں لکھاں

پڑھݨ والا الف کوں پڑھݨ چاہندا نئیں

الف توں گھن کے میں یے تاݨی کیویں لکھاں

جیندی سوچ توں اپݨاں دل ہی باغی ہووے

اوندی سوچ کوں سوچ سیاݨی کیویں لکھاں

جیڑھا دل وچ غرضاں رکھ تے ملدا ہے سئیں

اوکوں سچا دلبر ہاݨی کیویں لکھاں

اکھیاں والا جیکوں سورج مکھی آکھے

صابرؔ سئیں میں رات دی راݨی کیویں لکھاں

### (2)غزل
میں بھانویں جو بھنور وچ ہاں کنارے نال رکھدا ہاں

تیݙی یاداں تے خواباں دے سہارے نال رکھدا ہاں

ضرورت وچ کݙی کہیں دا خدا محتاج نئیں کیتا

منافے دے سفر دیوچ خسارے نال رکھدا ہاں

تیݙے غم دی تلاوت تاں میݙے  دل دا وظیفہ ہے

تیݙی یاداں دے ہر ویلے سپارے نال رکھدا ہاں

میکوں دنیا دا کوئی وی نظارا راس نئیں آندا

میں اپݨے دل دی دنیا دے نظارے نال رکھدا ہاں

میکوں مرشد ݙسایا ہاجڳارے قیمتی ہوندن

اُسے ݙینہ توں میں اڄ تائیں جڳارے نال رکھدا ہاں

٭٭٭
امتیاز ساغر

اصل ناں       ملک امتیاز احمد

قلمی ناں       امتیاز ساغرؔ

جٖمنْ           1982ء

تعلیم           اَنْ پڑھ

پیشہ            زمیندارہ

فون نمبر        0311 4743322

جاہ پتہ         جھوک شیخاں والی ،ڈاکخانہ درابنْ تحصیل پروآ ضلع دیرہ اسماعیل خان

امتیاز ساغرؔ یکم جنوری 1982ء کوں ملک عالمشیر دھپ دے گھر پیدا تھئے ۔ جڈٖاں جو 1998ء کنوں ضلع لیہ دے شاعر جاوید حسین جاویدؔ دی راہنمائی وچ اپنْی شاعری دا آغاز کیتا۔نمونہ کلام حاضر ہے۔

### غزل
نہ ونجٖ تسبیح دی ٹھک ٹھک تے عمل پرکھنْ ضروری ہے

اِتھاں اِبلیس بٖہوں وسدن، شکل پرکھنْ ضروری ہے

زمانہ رنگ برنگا ہے ایویں عتبار چنگٖاں نئیں

توں سسّی تھل دی سسّی ہیں پنل پرکھنْ ضروری ہے

نسے محفوظ گھریں وچ ایجھیں حالات تھی گٖئے ہن

جے بٖہروں در تے سڈٖ تھیوے ہکل پرکھنْ ضروری ہے

کتھئیں تیڈٖے وی کم آسی میڈٖی اے گٖالھ پلّوں بٖدھ

نقل پرکھنْ ضروری نئیں اصل پرکھنْ ضروری ہے

ایویں ساغرؔ لکھیندی نئیں غزل تاں ڈھیر اوکھی ہے

غزل لکھنْاں ضروری نئیں غزل پرکھنْ ضروری ہے
شفقت عابد

اصل ناں       شفقت عباس

قلمی ناں       شفقت عابدؔ

ڄمݨ           1982ء 

تعلیم          انڈرمیٹرک

پیشہ           دکانداری

فون نمبر        0306 6766576

جاہ پتہ         محلہ عید گاہ وارڈ نمبر5لیہ

شفقت عابد دا تعلق تھل دے شہر لیہ دی دھرتی نال ہے ،2000ء کنوں شاعری کریندے پئین ۔ آپ سرائیکی دے مایہ ناز شاعر شفقت بزدار دے شاگرد ہن۔ سرائیکی شاعری دیاں ݙوجھیاں صنفاں دے نال نال غزل وی خوبصورت لکھدن۔نمونہ کلام پیشِ خدمت ہے۔

### غزل
حال دل دا سݨاوݨا ں ہا چا

آپ ونڄ کے الاوݨاں ہا چا

ایویں موقعہ ونڄاݙتئی کملا

پیریںڈھہہ کے مناوݨاں ہا چا

لوہندیں سکدیں دا پتر ہے تیݙا 

ݙو جماعتاں پڑھاوݨاں ہاچا

بݨݨاں ہاوی جے دار دی زینت

ول پچھیں حق الاوݨاں ہا چا

کیا او واقعی ہا رات محفل وچ؟

یار میکوں سݙاوݨاں ہا چا

ڈھیر حاجی پیا جے بݨدا ہا

تھوڑا شیشہ ݙکھاوݨاں ہا چا
اشرف رافت

اصل ناں       محمد اشرف

قلمی ناں       اشرف رافتؔ

جٖمنْ           1982ء 

تعلیم          میٹرک

پیشہ           پینٹ سٹور

فون نمبر        0344 7110878

جاہ پتہ         مٹھے والی تحصیل تونسہ ضلع ڈیرہ غازیخان

### غزل
درد سینے سنبھیج نئیں آیا

انت نکھتے لُکیج نئیں آیا

بٖاجھ تیڈٖے ادھورے ہیں سوہنْاں

ایہو پچکا پچیج نئیں آیا

جان منگے ہا جان ڈٖیؤوں ہا

چندر منگیس لہیج نئیں آیا

زخم ایجھاں ہے زندگی ساری

چاک سینہ سیویج نئیں آیا

بٖاک بھر تے ہے رو ڈٖتا رافتؔ

چپ چپاتیں روویج نئیں آیا
آصف خان آصف

اصل ناں      محمد آصف

تخلص         آصفؔ

جٖمنْ           1982ء 

تعلیم          پرائمری

پیشہ           محنت مزدوری

فون نمبر        0305 8031258

جاہ پتہ         موضع جنید والی ، سردار گٖڑھ ،تحصیل و ضلع رحیم یار خان

### غزل
جو اَئی ہے سر تے میں چاونْی ہے

میں اوکھیں سوکھیں نبھاونْی ہے

اے نال یاریں دے لیکھے کیا ہن

میں گھول جندڑی گھماونْی ہے

اے لکھ زمانہ پیا روکے میکوں

میں سک تاں اپنْی لہاونْی ہے

جڈٖاں وی مل پیا او میکوں دلبر

میں گٖالھ ساری مکاونْی ہے

میں اوندی سک وچ ہمیش سڑ سڑ

اے جان اپنْی جلاونْی ہے

ہمیشہ اوندے میں رستے اتے

اے دید اپنْی وچھاونْی ہے

میں پیار کیتے اے سر دی بازی

تاں خان آصفؔ توں لاونْی ہے

٭٭٭
عابد علی نادر

اصل ناں       عابد علی

قلمی ناں       عابد علی نادرؔ

جٖمنْ           1982ء 

تعلیم          مڈل

پیشہ           مزدوری

فون نمبر        0306 5534290

جاہ پتہ         پپلاں ضلع میانوالی

### غزل
واقف یا انْ جٖانْ دا چہرہ پڑھ گھندا ہے

ہر انسان انسان دا چہرہ پڑھ گھندا ہے

بُکھے رَجٖے مال کوں چھیڑو بُٖجھدا ہے

کیوں جو او حیوان دا چہرہ پڑھ گھندا ہے

اُٹھدے ہوئے طوفان یا چڑھدے بدلاں کوں

پڑھ کے کئی اسمان دا چہرہ پڑھ گھندا ہے

دھی دا ڈٖاج بنْایا کیویں پیؤ بُٖڈھڑے

ڈٖیکھ کے کئی سامان دا چہرہ پڑھ گھندا ہے

گھر اَئے توں کیا پُچھنْاں روٹی پانْی دا

بندہ خود مہمان دا چہرہ پڑھ گھندا ہے
زمان کاوش

اصل ناں       محمد زمان

قلمی ناں       زمان کاوشؔ

جٖمنْ           1983ء 

تعلیم          ایم اے ، ایم فِل

پیشہ           معلم

فون نمبر        0333 6032412

جاہ پتہ         موضع عجب آرائیں، ڈاکخانہ بٖصیرہ تحصیل و ضلع مظفر گٖڑھ

زمان کاوش ہک پڑھیا لکھیا نوجوان شاعر ہے، مظفر گٖڑھ دے نامور شاعر افضل چوہان دا شاگر د ہے ۔ خوبصورت لبٖ و لہجے دی شاعری کریندے۔ زمان کاوش بنیادی طور تے اردو شاعر ہے ، تے مشقِ سخن وی زیادہ اردو اچ ہے ۔ لیکن مادری زبان سرائیکی ہوونْ پاروں سرائیکی اچ وی برابر رواں شاعری کریندے۔کیوں جو زمان کاوش ہک فطری شاعر ہے جئیں ویلے اوہ شعر لکھنْ دا ارادہ کریندے تاں اوندی شاعرانہ طبیعت تے آمد دا سلسلہ جاری تھی ویندے تے شعری اوزان وی خود بخود تابع امر تھی کے اوندا ساتھ ڈٖیندن۔جتھوں تک آپ دی شخصیت دا تعلق ہے تاں اوہ با ادب بامراد دا مصداق بٖہوں ای من موہنْاں نوجوان ہے۔ نمونہ کلام۔

### غزل
تسّے ڈٖیس دی رُت مستانی توں الوا چا

مست نظارے چپ ہن جانی توں اَلوا چا

بٖیٹ کنارے چپ دا روزہ نیتی بٖیٹھن

سندھ دریا دی شوخ جوانی توں اَلواچا

ڈٖینہ دا راجہ تیڈٖے تونْیں ٹُر کے آ گٖئے

دل کوں کھول کے رات دی رانی توں اَلوا چا

محنت کیوں نی کر سگٖدی مزدور دا فیدہ

مل مالک دی تن آسانی توں اَلواچا

اندر دی تس مکدی کیوں نئیں کاوشؔ جیویں

چھیڑ کئی ایجھی یار کہانی توں اَلوا چا
سجاد سعدی

اصل ناں       محمد سجاد

تخلص          سعدیؔ

ڄمݨ          1983ء 

تعلیم          انڈرمیٹرک

پیشہ           پوائنٹر

فون نمبر        03007032848

جاہ پتہ         موضع رکن پور تحصیل و ضلع رحیم یار خان

### غزل
اساں بھلیے مسافر ہیں خبر کیا آشیانے دی

نہ سدھ ہے ذات اپݨی دی نہ کہیں اپݨے بیگانے دی

جہاں بھل ڳئے جݙاں دا توں ݙکھالی ݙے تے لُک ڳیا ہیں

اوہا ٻس چوٹ کافی ہے  تیݙی اکھ دے نشانے دی

اتھاں ہر کئی ہے مطلب تئیں اتھاں پیسہ پجاری ہن

خبر اتھ کون رکھدا ہے کہیں پاڳل دیوانے دی

تیݙا دیدار منزل ہے ، ملݨتیݙا طلب ساݙی

کہیں کوں غرض کیا ساݙی نہ ساکوں ہے زمانے دی

اساں بے آسرا سعدیؔ سفر ساوݨدے جھُڑ وانگوں

ایندی مرضی جݙے گھیلے ہوا موسم سہانے دی

٭٭٭
محمد طارق شاہد

اصل ناں       محمد طارق

تخلص          شاہدؔ

جٖمنْ           1983ء 

تعلیم          بی اے

پیشہ          ملازمت 

جاہ پتہ         جلال پور موڑ سرائیکستان ہاؤس لودھراں

### غزل
مل پیا جیکر کتھائیں بے وفا کوں آکھسوں

کیوں اساکوں بھل گٖیا ہئیں بے وفا کوں آکھسوں

یاد کر توں آہدا ہانویں میں کریساں سئیں وفا

کن گٖیاں تیڈٖیاں وفائیں بے وفا کوں آکھسوں

روگٖ لا کے توں اساں کوں تھی گٖیا ہیں کیوں جدا

ڈھول نہ کر نت جفائیں بے وفا کوں آکھسوں

یاد جو آندی ہے تیڈٖی دل توں ول لہندی وی نئیں

لا گٖیا ہیں دل کوں بھاہیں بے وفا کوں آکھسوں

بٖاجھ تیڈٖے کون ہے شاہد میڈٖا میکوں ڈٖسا

کیکوں ونجٖ ڈٖیواں میں دھائیں بے وفا کوں آکھسوں

٭٭٭
عبدالرزاق زاہد

اصل ناں       عبدالرزاق

تخلص          زاہدؔ

جٖمنْ           1984ء 

تعلیم          ایف اے

پیشہ           زمیندارہ

فون نمبر        0301 7958799

جاہ پتہ         ٻیٹ انگڑا ،ڈاکخانہ سنانواں تحصیل کوٹ ادو ضلع مظفر ڳڑھ

شعری مجموعہ ’’ݙوانڳلیں اسمان‘‘خدا دی وستی،، دے خالق عبدالرزاق زاہد ؔ دا تعلق پٹھانے خان دی دھرتی کوٹ ادو نال ہے عبدالرزاق زااہدؔ کوں اللہ تعالٰی نے ڈھیر خوبیاں توں نوازیا ہے، اوہ بیک وقت  شاعر،نثر نگار ، فلم ساز ، ادا کار ، مدعاء ایہ جو ہر فن مولا ہے۔ادبی حوالے نال’’ احمد خان طارق سرائیکی ادبی سنگت‘‘ پاکستان سرائیکی رائٹرز فورم،، تے ’’ الطارق‘‘  میگزین دا سلسلہ مستقل مزاجی نال ٹوری پئے۔جتھوں تک عبدالرزاق زاہدؔ دی شخصیت دا تعلق ہے تاں اوہ یاریں دا یار ٻیلی تے اپنْی ذات وچ ہک انجمن ہے ،اوندے دوست احباب دا حلقہ احباب ٻہوں وسیع ہے۔ نمونہ کلام۔

### غزل
باد شاہویں دے نال نئیں ٹُردا

نیک نانویں دے نال نئیں ٹُردا

میں بھرانویں توں ڈھیر سوہنْاں ہاں

میں بھرانویں دے نال نئیں ٹُردا

میں قبیلے دا پہلا باغی ہاں

میں خداویں دے نال نئیں ٹُردا

اے پچھانواں میݙے پچھوں ہوندے

میں پچھانویں دے نال نئیں ٹُردا

توڑے زاہدؔ ہاں رند طبیعت ہے

پارسانویں دے نال نئیں ٹُردا
شاذ بخاری

اصل ناں       سید فخر سلیمان

قلمی ناں       شاذ ؔبخاری

جٖمنْ           1984ء 

تعلیم          مڈل

پیشہ           پیری مریدی

فون نمبر        0344 3944031

جاہ پتہ         سکنہ کلاچی والا (ڈیرہ اسماعیل خان)

ڈیرہ اسماعیل خان دی دھرتی جئیں سرائیکی دے نامور شاعر نصیر سرمد (مرحوم) تے مخمور قلندری جھئیں شعراء کوں جنم ڈٖتا ۔شعری مجموعہ ’’ پارت ہووی‘‘ دے خالق شاذ بخاری دا تعلق وی ڈیرہ اسماعیل خان نال ہے۔آپ خوبصورت لبٖ و لہجے دی رواں شاعری کریندن، خاص طور تے غزل انہاں دی پسندیدہ صنف ہے ، شاذ بخاری انتہائی چھوٹیاں بحراں وچ غزل لکھنْ پسند کریندن۔مگر مجال ہے جو مدعاء کتھائیں مبہم رہ ونجٖے ،جیویں جو آپ دی ہک چھوٹی بحردی غزل دا مطلع ہے۔

؎روندیں روندیں عمراں گزری      پیریں پوندیں عمراں گزری

شاذ بخاری ڈیرہ اسماعیل خان دے ہک معروف قلم قبیلے نال تعلق رکھدن ایں واسطے اوہ ادب دے رموز توں واقف ہک با شعور شاعر ہن۔ نمونہ کلام حاضر ہے۔

### غزل
تُھڑنا ہانیں تُھڑ گٖن آخر عمراں دے ڈٖینہ تُھڑدے تُھڑدے 

بھاجٖڑ لُڑھدا لُڑھ گٖئے لیکن اساں رہ گٖئے جُڑدے جُڑدے

صبراں والے گٖنڈھے جیویں منڈھ لا توں نئیں چیڑھے ہوندے

لیکن چیڑھے تھی ویندے ہن چِڑھدے چِڑھدے ، چُڑھدے چُڑھدے

جیڑھے لوک توکل کر کے شوہ دریا وچ ٹھل پوندے ہن

پرلی منْ تے پُجٖ ویندے ہن  تردے تردے لُڑھدے لُڑھدے

سوکھا ہوویں سوکھے ویلے ،ہر کئی صدقے گھولے تھیندے

اوکھے ویلے سجٖنْاں دا وی منہ مُڑ ویندے مُڑدے مُڑدے

شاذؔ بخاری چُلھ دے چکراں چیتے توں بے چیتا کیتے

چیتا جاہ تے آندیاں تونْیں گٖوگٖا سڑ گٖئے رُڑدے رُڑدے
منظور سیال

اصل ناں       منظور حسین

قلمی ناں       منظوؔر سیال

جٖمنْ           1984ء 

تعلیم          سول انجینئر

پیشہ           تجارت

فون نمبر        0314 6555900

جاہ پتہ         موضع دایہ چوکھا شرقی تحصیل کوٹ ادو ضلع مظفر گٖڑھ

شعری مجموعہ’’ مندری‘‘ دے خالق منظور سیال بنیادی طور تے عشق و محبت دا شاعر ہے ، محبوب دے لب و رخسار تے ہجر و وصال دی گٖالھ وی کریندے، مگر تہذیب و ادب دے شاعرانہ انداز اچ۔اوہ عشق و محبت دے فطری جذبے دے نال نال سرائیکی کلچر ، انسانی اقدار تے اپنْے وسیب دیاں محرومیاں توں وی چنگٖی طرح با خبر ہے ۔ منظور سیال ہک اُشاک شاعر ہے ، اوندی کتاب ’’مندری ‘‘وچ شاعری دے رنگ برنگے یا قوت تے ہیرے موتی چمکدے ہوئے نظر آندن۔منظور سیال خود وی ہک نگینہ ہے جیندی جھال ’’مندری‘‘ وچ صاف نظر آندی ہے،اوہ سرائیکی شاعری دیاں تمام مروّجہ اصناف اچ شاعری کریندے۔اوندی شاعری وچ جدّت تے رویت دا امتزاج پاتا ویندے۔منظور دی شعری پرواز بلند تے مشاہدہ بٖہوں تیز ہے۔ جے مشقِ سخن ایویں جاری رہی تاں بٖہوں جلد آپ دا ناں وڈٖے شعراء وچ شمار کیتا ویسی۔ نمونہ کلام حاضر ہے۔

### (1)غزل
محبت ہک عبادت ہے محبت کون بھل سگٖدے

تیڈٖے نانویں دے سجدے وچ تلاوت کون بھل سگٖدے

ہے نگری حسن والیں دی اِنہائیں دی گٖالھ چھیڑوں اجٖ 

بدن تیڈٖے دی خوشبو دی حلاوت کون کر سگٖدے

اوندی وستی دے لوکیں لاکے تہمت جو پتھر مارین

پتھر ماریئے تاں بھُل سگٖدن اے تہمت کون بھُل سگٖدے

بدن تے وجد طاری ہے زباں تے ورد جاری ہے 

تیڈٖی تسبیح دی عادت ہے اے عادت کون بھل سگٖدے

میں مر سگٖدا تاں ہاں لیکن نمہی تیکوں بھلا سگٖدا

تیڈٖی منظور مونجھیں دی ریاضت کون بھل سگٖدے

### (2)غزل
کون دریا کوں آکھے جو منْ چھوڑ ڈٖے

ایں توں بہتر ہیوی جو پتنْ چھوڑ ڈٖے

تیڈٖے دل وچ جیکر پیار رہ نئیں گٖیا

پارسائی دے دعوے کرنْ چھوڑ ڈٖے

کئی بھروسہ ُسفیدیں دی چھاں دا نہیں 

ڈھیر اُچّا ہے جیڑھا وی ونْ چھوڑ ڈٖے

کہیں دے ڈٖکھ درد تے کہیں دی تکلیف تے

رو نی سگٖدا اگر تاں کھلنْ چھوڑ ڈٖے

یاری لیندیں تاں منظور سُنْ مشورہ

ول توں یاریں دے بھولے بھننْ چھوڑ ڈٖے
عارف بلوچ

اصل ناں       محمد عارف

قلمی ناں       عارفؔ بلوچ

جٖمنْ           1984ء 

تعلیم          ایم اے (اردو) بی ایڈ

پیشہ           تدریس

فون نمبر        0300 5812618

جاہ پتہ         موضع کوٹلہ دائے قبول تحصیل و ضلع رحیم یار خان

؎بے عیبایار چہندیں تاں فرشتیں نال یاری لا

میں ہاں اولاد آدم دی خطا میڈٖی وراثت ہے

ایں شعر توں معلوم تھیندے جو عارفؔ بلوچ دا محبوب بٖہوں نخریلا ہے ۔لیکن محبوب دے نخرے تاں سہنْے پوندن۔ عاشق کوں نہیں ٹھہندا جو اوہ بے نیاز تھی کے محبوب کوں آکھے جو توں کہیں بٖئے نال یاری ونجٖ لا ۔ خواہ اوہ فرشتے ای کیوں نہ ہوون ۔ بہر حال عارف بلوچ ضلع رحیم یار خان دا نمائندہ شاعر ہے ’’ولیکھا‘‘ دے ناں نال آپ دا ہک شعری مجموعہ وی چھپ چکے ۔ڈٖوجھیاں صنفاں دے نال نال غزل بٖہوں سوہنْی لکھدے۔ نمونہ کلام پیشِ خدمت ہے۔

### (1)غزل
بٖاہروں چٹّے کھیر نظردن اندروں کالے کالے لوک

من کوں میلا کیتی ودن کالی نیت والے لوک

منزل اُتے پُجٖنْاں ہئی تاں ہولے ہولے پیر ودھا 

بٖہوں نقصان اُٹھیندن جیویں اکثر ڈھیر اُبٖالھے  لوک

کہیں جاہ تے زردار دے کُتّے مکھنْ کھیر تے پلدے پئے ہن 

کہیں جاہ کرن روٹی کیتے اتھاں ڈھیر کشالے لوک

اپنْی میں کوں مار تے جیویں خان دی تابعداریں کرن

او انسان حیوان برابر میکوں لگٖدن گٖالھے لوک

عارف ساڈٖی کنڈ تے چھاپئے خان دے تلّھڑ صاف نظردن

تن من زخمی زخمی تھی گٖئے اندر چھالے چھالے لوک

### (2)غزل
جڈٖاں دا چھوڑ گٖئیں میکوں میڈٖا دلدار جند مانْیں

ودا مر مر کے جیندا ہاں توں کر عتبار جند مانْیں

تیڈٖیں ہوندیں ہزاراں مانْ ہن میکوں میڈٖا دلبر

تیڈٖے بٖاجھوں میکوں لگٖدے میں ہاں بے کار جند مانْیں

تیکوں ڈٖیکھنْ دے کیتے میں ودا در در تے رلدا ہاں

میڈٖیں سکدیں اکھیں کوں ہُنْ کرا دیدار جند مانْیں

توں میڈٖا تھی یا غیراں دا اے مرضی ہے تیڈٖی دلبر

میں تاں مردیں تلک تیکوں ہے کرنْاں پیار جند مانْیں

تیڈٖے میں ہک اشارے تے اے دنیا چھوڑ ڈٖیندا سئیں

میکوں ازما تے ڈٖیکھیں ہا چھڑا ہک وار جند مانْیں

ملئے عارفؔ ٹٹارے ہن میکوں غم دے سمندر وچ

میڈٖے غم ہن ودھارے وچ میڈٖا غمخوار جند مانْیں

٭٭٭
ریاض حسین فیصل

اصل ناں       ریاض حسین

تخلص          فیصلؔ

ڄمݨ           1984ء 

تعلیم          پرائمری

پیشہ           حجام

فون نمبر        0344 7055594

جاہ پتہ         چاہ اسٹیشن والا ، شاہ جمال تحصیل و ضلع مظفر ڳڑھ

نوجوان شاعر ریاض حسین فیصلؔ فقیر عبدالرحمٰن اخترؔ دا شاگرد ہے،انتہائی چھوٹی بحر دیاں غزلاں لکھݨ تے طبع آزمائی کریندے۔نمونہ کلام حاضر ہے۔

### (2)غزل
کیویں درد ݙساواں

میݙے وسوں واسی

ہاں توں بار لہاواں

سارے ہن ارداسی

لتھّے چہرے ݙیہداں

ݙکھّیں ماری جندڑی

جیندو دید بھنواواں

سکھّیں دی ہبٖلاسی

وقت دا قاضی ݙورا

سدھے سادے لوکی

کیکوں دھانہہ سݨواواں

بُکھّے اللہ راسی

میݙا ساہ گھٹیندے

من مجنوں دی لیلٰی

کیویں میں چپ رہواں

تیݙے من کوں بھاسی

فیصلؔ مجرم اَہدن

ظلم تیݙے دا جھنڈا

جے میں سچ الواواں

ہک ݙینہ بھوئیں تے آسی
زوار ذوقی

اصل ناں       محمدزوار 

قلمی ناں       زوار ذوقیؔ

ڄمݨ           1984ء

تعلیم           پرائمری

پیشہ           زمیندارہ

فون نمبر        0301 4397871

جاہ پتہ         اݙا حسین شاہ والا تحصیل چوک سرور شہیدضلع  کوٹ ادو

### (1)غزل
ظالم دے سر تاج ہے اِتھاں

ظلم دا ہر جاہ راج ہے اِتھاں

پیؤ دے سر توں پڳ لہہ ڳئی ہے

پتراں رولی لاج ہے اِتھاں

پورھیا کر کر عمراں ڳل ڳئی

اوکھا دھی دا ݙاج ہے اِتھاں

دل دے کمرے غم دی واچھڑ

ہجر مریندا گاج ہے اِتھاں

ݙاڈھے دے نت پیر نپیندے

ہیݨاں روز متھاج ہیِ اتھاں

ذوقیؔ کئی کئی حربے کر کے

لُٹّن لوک رواج ہے اِتھاں

### (2)غزل
ہن جنہاں کول اختیار اڄکل

ٻہوں ظالم ہن زردار اڄکل

شوقین ہن بنگلے کاراں دے

ساݙے بݨدے نئیں او یار اڄکل

ہے کھا ڳئی غربت غیرت کوں

نی ریہا کئی خود دار اڄکل

ہن مطلب دے سب یار اتھاں

ہے پیسے نال پیار اڄکل

سکھ ول کے پھیرا پاتا نئیں

ݙکھ سر تے تھئین سوار اڄکل

اِتھ ذوقیؔ آپ رعیت دا

خود قاتل ہے سردار اڄکل
احمد بخش عاکف

اصل ناں       احمد بخش

تخلص         عاکفؔ

جٖمنْ           1983ء 

تعلیم          پرائمری

پیشہ           دکانداری

فون نمبر        0345 3397095

جاہ پتہ         چکنمبر 73ڈی بی تحصیل یزمان ضلع بہاول پور

### غزل
تیر جگر وچ لا تے ٹُر گٖئے

رت دے نیر رُوا تے ٹُر گٖئے

پیار دے قول اقرار بھلا تے

ساری کھیڈٖ مکا تے ٹُر گٖئے

بُھل نہ ونجٖیں آہدا ہا او

چھیکڑ آپ بھلا تے ٹُر گٖئے

کیتے وعدے بُھل تے سارے

ساری راند ونجٖا تے ٹُر گٖئے

آکھیس آصفؔ چھوڑ نہ ویساں

کوڑے لارے لا تے ٹُر گٖئے
آزربخاری

اصل ناں       سید گُل حسن

قلمی ناں       آزرؔ بخاری

جٖمنْ           1983ء 

تعلیم          میٹرک

پیشہ           صحافت

فون نمبر        0301 7617077

جاہ پتہ         وستی سخی والا تحصیل و ضلع رحیم یار خان

### غزل
تیلا تیلا جوڑیا ہامی، تیلا تیلا ڈٖیکھ گھدا ہِم

ککھّیں والے گھر کوں تھیندا ویہر ویلا ڈٖیکھ گھدا ہِم

ونکو ونکی ٹونْے کیتم ،مُلّاں ،بھوپے پیریں گٖیاں

بنْدا نئیں او میڈٖا کر تے ہر ہک حیلہ  ڈٖیکھ گھدا ہِم

میں تاں اوندے رلے رہونْ کیتے ہُنْ وی سکدا وداں

آپے تھی گٖئے میڈٖے کولوں یار پسیلا ڈٖیکھ گھدا ہِم

پھُل سرمی دے سامے آ گٖن ہاں دا پوپٹ پھڑکنْ پئے گٖئے

کہیں دے گٖل وچ پاتا ہویا بوچھنْ پیلا ڈٖیکھ گھدا ہِم

آزرؔ ڈٖیکھیں ڈٖکھے ویلے اوندی اصلوں آس نہ رکھیں

اوکھے ویلے دا او ہیوی ڈٖاڈھا پیلا ڈٖیکھ گھدا ہِم

٭٭٭
ارشد اجمل

اصل ناں       محمد ارشد خان

قلمی ناں       ارشدؔ اجمل

جٖمنْ           1984ء 

تعلیم          مڈل

پیشہ           پاک آرمی(سپورٹس مین)

فون نمبر        0302 9640790

جاہ پتہ         چکنمبر 149سی/ٹی ڈی اے جمن شاہ ضلع لیہ

### غزل
اجٖاں تاں فی الحال سم گٖئے ہن ، ضمیر جاگٖئے تاں گٖالھ بنْسی

فلک تے ونجٖ کے دعاء دے ٹولے اخیر جاگٖئے تاں گٖالھ بنْسی

اے سب لٹیرے تے چور ڈاکو جو سارا دربٖار مل کے بٖیٹھن

اِتھاں قلندر مزاج آکئی فقیر جاگٖئے تاں گٖالھ بنْسی

اساں تاں گنگے بنْائے گٖئے ہیں ،زبان ساڈٖی تے تالے لئے گٖئے

اساڈٖی مظلومیت دے لُڑھدے جے نیر جاگٖئے تاں گٖالھ بنْسی

اِتھاں تاں جیونْ وی قید وانگوں، اِتھاں تاں مرنْ وی قید وانگوں

اِتھاں جو انصاف مُل وکاندن،اسیر جاگٖئے تاں گٖالھ بنْسی

اِتھاں تاں ہن راج ظلمتاں دے، اِتھاں ہے ارشدؔ اندھیر نگری

اِتھاں جے غیّور قافلیں دے امیر جاگٖئے تاں گٖالھ بنْسی

٭٭٭
کیفی رسول پوری

اصل ناں       ذوالکفل احمد

قلمی ناں       کیفیؔ رسولپوری

ڄمݨ           1984ء 

تعلیم          ایم اے ، ایم فل

پیشہ           معلم

فون نمبر        0333 6456005

جاہ پتہ         رسولپور تحصیل جام پور ضلع راجن پور

### غزل
مونجھ مستی دا سال رہ ڳئے

دل کوں تیݙا خیال رہ ڳئے

سجھ جو نکھتے سنبھل نئیں سڳیا

تیݙے زلفیں دا ڄال رہ ڳئے

تیݙے ہونٹھیں تے پُھل نکل اَئے

کون چݨسی ملا ل رہ ڳئے

میݙے لہجے خوشامدی ہن

تیݙا جلوہ جلال رہ ڳئے

تیݙے تارے عروج تے ہن

میݙا جیوݨ محال رہ ڳئے

میکوں اپݨے نشان بھُل ڳئے

تیݙا سایہ تاں نال رہ ڳئے
روشن لاشاری

اصل ناں      رحمت اللہ

قلمی ناں      روشنؔ لاشاری

ڄمݨ         1984ء

تعلیم         پرائمری

فون نمبر      0343 7116917

جاہ پتہ       وستی دُھپ سڑی نور شاہ روڈ کوٹ ادو( مظفر ڳڑھ)

### غزل
گِٖݨدن لوک قصور اکھیں دا

رو رو مُک ڳئے نور اکھیں دا

میڈٖے ہٹکئے اے نئیں رہندیاں

تھی ڳئے چخناں چور اکھیں دا

سکدیاں ہن دیدار دے کیتے

نِت ہے یار فتور اکھیں دا

آہدین فورََا یار ملاوو

ایہو ہے منشور اکھیں دا

روشنؔ رو رو نیر وہاوݨ

کم ہے نت مجبور اکھیں دا
ولید مشتاق

اصل ناں       ولید مشتاق

تخلص         ولیدؔ

جٖمنْ           1985ء 

تعلیم          گریجوایٹ

پیشہ           کمپنی منیجر

فون نمبر        009665837510000

جاہ پتہ         جدّہ سعودی عرب

شعری مجموعہ ’’سنجٖانْ ‘‘دے خالق ولید مشتاق دا تعلق خان بٖیلہ ضلع رحیم یار خان دی دھرتی نال ہے۔لیکن انہاندی پیدائش سعودی عرب وچ تھئی تے اجٖکل وی اوہ جدہ سعودی عرب وچ مقیم ہن۔کمال تاں ایہ ہے جو ولید مشتاق دیارِ غیر وچ پیدا تھئے ، تے ہُنْ تک دی 35 سال دی عمر وی سعودی عرب گزار ڈٖتی ہے۔مگر ایندے با وجود اوہ اپنْی تہذیب و ثقافت کوں ہاں نال لئی ودے،تے اپنْی ماء بٖولی وچ شاعری وی بھر پور کریندے۔ایندا سارا کریڈیٹ اوندے استاد امجدؔ بلوچ دو ویندے ، جئیں ولید دے والد مشتاق احمد خان دی فرمائش تے ولید دی شاعری دی اصلاح تے ادبی تربیت کیتی۔تے اجٖ اوہ ہک صاحب کتاب شاعر دی حیثیت نال شعر و ادب دے میدان وچ اپنْے آپ کوں منوا چکے۔ نمونہ کلام۔

### غزل
بے وفا کوں با وفا دی لوڑ ہے

پیار دی ٹھڈڑی ہوا دی لوڑ ہے

کیوں سمجھدا نئیں میڈٖی گنگی زباں

عقل اندھے کوں ضیاء دی لوڑ ہے

اوندے لہجے کوں وڈٖائی ویڑھ گٖئی

میکوں وی اپنْی انا دی لوڑ ہے

میں تاں اپنْی ذات وچ ضم تھی گٖیاں

اوندے ہتھیں کوں حنا دی لوڑ ہے

کر کے پوجا کجھ نسی حاصل تھیا

ہُنْ اوکوں میڈٖے خدا دی لوڑ ہے

پارسائی رل گٖئی ہے خاک وچ

رُل گٖئی کوں ہُنْ دعاء دی لوڑ ہے